**Az előterjesztést megtárgyalta:**

* Gazdasági és Városstratégiai Bizottság
* Jogi és Társadalmi Kapcsolatok Bizottsága

**A rendelet tervezetét törvényességi**

**szempontból megvizsgáltam:**

 **/: Dr. Károlyi Ákos :/**

 **jegyző**

**ELŐTERJESZTÉS**

**Szombathely Megyei Jogú Város Közgyűlésének**

**2016. december 15-i ülésére**

**Javaslat Szombathely Megyei Jogú Város településrendezési eszközének módosítására**

1. Szombathely Megyei Jogú Város településrendezési eszközének 2016. évi módosítása a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012.(XI.8.) Korm. rendelet (a továbbiakban: Kormányrendelet) VI. fejezetben leírt teljes eljárás szabályai szerint jelenleg folyamatban van.

Szombathely Megyei Jogú Város Közgyűlése a 444/2015.(XII.10.) Kgy. sz. határozatában felkért, hogy a város településrendezési eszközének 2016. évi felülvizsgálatát a helyben szokásos módon hirdessem meg. A 2016. április 30. napjáig beérkezett kérelmek kidolgozásra javasolt elemeiről a Közgyűlés 201/2016. (VI. 9.) Kgy. sz. határozatában előzetes településfejlesztési döntést hozott, egyben felkért a felülvizsgálat kapcsán szükséges tervek és alátámasztó munkarészek elkészíttetésére, majd ezt követően – a Kormányrendelet 36-40. § szerinti - véleményezési eljárás lefolytatására, és előzőek eredményének Közgyűlés elé terjesztésére.

A Kormányrendelet 37. §-a alapján kezdeményeztem az érintettek felé az előzetes tájékoztatási szakasz megindítását. A módosítási eljárás – Kormányrendelet 38. §-a szerinti - véleményezési szakaszának lebonyolításához szükséges tervanyag kizárólag azon javaslatokat tartalmazza, amelyeket a Közgyűlés korábban az előzetes településfejlesztési döntésében kidolgozásra javasolt. A 2016. december 7-én tartott egyeztető tárgyaláson a lakók képviselőivel olyan kompromisszumos megoldás született, amelyhez jelenleg nem szükséges a rendezési terv módosítása. Az Akcióterv Mérnöki Iroda Kft. a Szabályozási Tervet fenti pontok vonatkozásában átdolgozta, a Helyi Építési Szabályzat fontos kiegészítése, hogy - területfelhasználási egység függvényében 1,5-2 db-ra - nő az új lakásokhoz kialakítandó személygépkocsi parkolók száma. Az elkészített tervanyagot megküldtem az érintett véleményezőknek.

Szombathely Megyei Jogú Város Közgyűlése a 330/2016. (X.27.) Kgy. sz. határozatában az államigazgatási eljárás véleményezési szakasza során beérkezett észrevételeket, véleményeket megtárgyalta, az azokra adott válaszokat elfogadta. Egyben felkért a Kormányrendelet 39. § (3) bekezdése alapján a döntés dokumentálására és közzétételére, illetve a 40. § (1) bekezdése alapján arra, hogy a véleményezési szakasz lezárását követően a településrendezési eszköz tervezetét, az eljárás során beérkezett valamennyi vélemény és a véleményezési szakaszban keletkezett egyéb dokumentum egy példányát, továbbá azok másolati példányát küldjem meg végső szakmai véleményezésre az állami főépítésznek.

Az állami főépítész záró véleménye a Közgyűlésen kerül ismertetésre.

B.) A Vas Megyei Kormányhivatal Építésügyi, Hatósági, Oktatási és Törvényességi Főosztály célvizsgálatot végzett a Vas megyei önkormányzatok helyi építési szabályzatainak jogszerűségét illetően. Ennek eredményeként a Törvényességi Felügyeleti Osztály felhívta Szombathely Megyei Jogú Város Önkormányzatának figyelmét arra, hogy a Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról szóló 30/2006. (IX. 7.) önkormányzati rendelet bizonyos pontokon ellentmondásban van a magasabb rendű jogszabályokkal, illetve bizonyos pontokon túlterjeszkedik a magasabb rendű jogszabályokban biztosított jogalkotási felhatalmazáson. Ennek kapcsán szükségessé vált Szombathely Megyei Jogú Város helyi építésügyi előírásainak felülvizsgálata.

Mivel a módosítás magasabb szintű jogszabályi változás átvezetése, érvényesítése, valamint jogszabályi harmonizáció érdekében, illetve a szükségtelen előírások törlése és a megfogalmazások helyenkénti egyértelműsítése miatt vált szükségessé, a településrendezési eszköz egyeztetése a Kormányrendelet 32. § (6) bekezdés c) és d) pontja alapján tárgyalásos eljárás lefolytatásával történt. Az állami főépítész a Kormányrendelet 42. § (4) pontjában foglaltak alapján a tárgyalásos eljárást 2016. november 8-án megtartotta, majd a VA/ÉHOTF01/586-38/2016. számú jegyzőkönyvbe foglalt javaslatok, észrevételek figyelembe vétele, végrehajtása mellett a VA/ÉHOTF01/586-40/2016. számú záró véleményében a dokumentáció képviselőtestület elé terjesztéséhez hozzájárult.

Az előterjesztés mellékletét képező rendelet-tervezetben mind az A), mind a B) pont szerinti módosítások szerepelnek.

A rendelet 1. melléklete az alábbi helyen, a Településrendezési Eszközök folyamatban lévő módosításai között található meg:

<http://www.szombathely.hu/onkormanyzat/terinformatika/muszaki-terinformatikai-rendszer.2630/>.

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni és a rendeletet megalkotni szíveskedjék.

 **Szombathely, 2016. december „ ”**

 **/: Dr. Puskás Tivadar :/**